CELEX: 32022R0478
Language: lt
Date: 2022-03-24 00:00:00
Title: Komisijos įgyvendinimo reglamentas (ES) 2022/478 2022 m. kovo 24 d. dėl tolesnio apsaugos priemonių taikymo importuojamiems žmonėms vartoti skirtiems Turkijos kilmės dvigeldžiams moliuskams (Tekstas svarbus EEE)

2022 3 25   
               
               
                  LT
               
               
                  Europos Sąjungos oficialusis leidinys
               
               
                  L 98/54
               
            
         KOMISIJOS ĮGYVENDINIMO REGLAMENTAS (ES) 2022/478
         2022 m. kovo 24 d.
         dėl tolesnio apsaugos priemonių taikymo importuojamiems žmonėms vartoti skirtiems Turkijos kilmės dvigeldžiams moliuskams
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (1), ypač į jo 128 straipsnio 1 dalį,
         kadangi:
         
                     (1)
                  
                  
                     Komisijos įgyvendinimo reglamentas (ES) Nr. 743/2013 (2) buvo priimtas Komisijai atlikus auditą ir nustačius Turkijos kompetentingų institucijų vykdomos į Sąjungą įvežti skirtų dvigeldžių moliuskų auginimo oficialiosios kontrolės trūkumų, taip pat valstybėms narėms pranešus apie reikalavimų neatitinkančias Turkijos kilmės dvigeldžių moliuskų siuntas, kurios neatitiko Sąjungos mikrobiologinių standartų;
                  
               
                     (2)
                  
                  
                     2015 m. rugsėjo mėn. per paskutinį Komisijos auditą nustatyta, kad tebėra didelių į Sąjungą įvežti skirtų dvigeldžių moliuskų kontrolės sistemos trūkumų;
                  
               
                     (3)
                  
                  
                     2020 m. sausio mėn. Turkijos kompetentingos institucijos pateikė informacijos apie taisomąsias priemones, kurių imtasi tiems trūkumams šalinti. Nors iš pradžių, remiantis pateiktais dokumentais, šios priemonės įvertintos palankiai, dėl COVID-19 pandemijos apribojimų dar nebuvo galimybės atlikti audito vietoje šių veiksmų įgyvendinimui patikrinti. Kol bus atliktas šis auditas ir jo rezultatai bus įvertinti palankiai, turėtų būti toliau taikomos Įgyvendinimo reglamentu (ES) Nr. 743/2013 nustatytos priemonės;
                  
               
                     (4)
                  
                  
                     Įgyvendinimo reglamentas (ES) Nr. 743/2013 nustojo galioti 2021 m. gruodžio 31 d. Be to, atsižvelgiant į tai, kad Tarybos direktyva 97/78/EB (3), kuri yra pirmiau minėto reglamento pagrindas, nebetaikoma, Komisijos įgyvendinimo reglamento teisinis pagrindas turėtų būti atnaujintas pateikiant nuorodą į Reglamento (ES) 2017/625 128 straipsnį;
                  
               
                     (5)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Dalykas
            Šis reglamentas taikomas žmonėms vartoti skirtiems gyviems, atšaldytiems, užšaldytiems ir perdirbtiems Turkijos kilmės arba iš Turkijos išsiųstiems dvigeldžiams moliuskams (KN kodai: 0307, 1605).
         
         
            2 straipsnis
            Draudimas įvežti gyvus ir atšaldytus dvigeldžius moliuskus
            Valstybės narės neleidžia į Sąjungą įvežti gyvų ir atšaldytų Turkijos kilmės arba iš Turkijos išsiųstų dvigeldžių moliuskų.
         
         
            3 straipsnis
            Užšaldytiems ir perdirbtiems dvigeldžiams moliuskams taikomos priemonės
            
               1.   Valstybės narės, naudodamos atitinkamus mėginių ėmimo planus ir aptikimo metodus, atlieka užšaldytų ir perdirbtų Turkijos kilmės arba iš Turkijos išsiųstų dvigeldžių moliuskų siuntų tyrimus, kaip nustatyta 2 dalyje.
               Tokie susijusių siuntų tyrimai atliekami įvežimo į Sąjungą pasienio kontrolės poste.
            
            
               2.   Valstybės narės atlieka tyrimus, kurie reikalingi siekiant nustatyti:
               
                           a)
                        
                        
                           visų užšaldytų dvigeldžių moliuskų siuntų užterštumo Escherichia coli lygį;
                        
                     
                           b)
                        
                        
                           jūrinių biotoksinų visose užšaldytų ar perdirbtų dvigeldžių moliuskų siuntose kiekį.
                        
                     
            
               3.   Siuntos, kurios tiriamos, kaip nurodyta 1 ir 2 dalyse, prižiūrimos kompetentingų institucijų susijusiame pasienio kontrolės poste tol, kol bus gauti ir įvertinti tų tyrimų rezultatai.
            
            
               4.   Jei 1 ir 2 dalyse nurodyti tyrimai rodo, kad siunta gali pakenkti žmonių sveikatai, kompetentinga institucija nedelsdama konfiskuoja siuntą ir arba ją sunaikina, arba specialiai apdoroja, kaip nustatyta Reglamento (ES) 2017/625 67 straipsnyje, laikantis to paties reglamento 71 straipsnio 1 ir 2 dalių reikalavimų.
            
         
         
            4 straipsnis
            Išlaidos
            Visas išlaidas, valstybių narių patirtas taikant šį reglamentą, apmoka veiklos vykdytojas arba jo atstovas, kuris buvo atsakingas už siuntą jos pateikimo įvežimo į Sąjungą pasienio kontrolės poste metu.
         
         
            5 straipsnis
            Įsigaliojimas ir taikymo laikotarpis
            Šis reglamentas įsigalioja ketvirtą dieną po jo paskelbimo Europos Sąjungos oficialiajame leidinyje.
            Jis taikomas iki 2023 m. gruodžio 31 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. kovo 24 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 95, 2017 4 7, p. 1.
         
            (2)  2013 m. liepos 31 d. Komisijos įgyvendinimo reglamentas (ES) Nr. 743/2013, kuriuo nustatomos apsaugos priemonės žmonėms vartoti skirtiems importuojamiems Turkijos kilmės dvigeldžiams moliuskams (OL L 205, 2013 8 1, p. 1).
         
            (3)  1997 m. gruodžio 18 d. Tarybos direktyva 97/78/EB, nustatanti principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (OL L 24, 1998 1 30, p. 9).